《石门店示直𨽻总督那苏图并随驾地方官》
清代·弘历

负山以为郭，环之清浅流。田家无背势，取次成村陬。

东邻复西舍，豆架更瓜畴。工圃饱於茹，学稼蕲有收。

是时诸务毕，赛社椎肥牛。筑场地鲜隙，比户人无愁。

莫知苗硕辈，亦道今逢秋。熙熙胥乐康，历览豁双眸。

吁此石门店，往者数经由。黄尘暗远天，春旱锁眉头。

白水积低田，秋霖切已忧。此景曾几见，额感大造庥。

随行封疆臣，给事千石俦。来来听余言，繄予有后谋。

耕九而馀三，屡丰毋或偷。既富曰教之，吾闻诸前修。

催科幸未加，休养尚应筹。否泰况循环，持盈可懈不。

与我共此者，舍汝其谁求。后乐纵不无，先忧岂有休。